答審知見貽
作者：趙蕃
朝代：宋

paragraphs: 昔我墮極南，去茲千萬山。
見面夫豈易，附書良亦難。
官今聽之歸，連日乃獲語。
洗蘇塵埃懷，如久旱得雨。
君才日蒼蒼，略已千丈長。
計其所功用，可中棟與梁。
如我蓬艾等，怒長不尺寸。
秋風一摧折，僅可供束藴。
宜君有聲名，光彩益以新。
而我復何事，强謂詩窮人。
春秋了集義，詩箋復編類。
建有朱校書，婺有呂正字。
二公今儒先，名滿天地間。
勿謂東家丘，睎顔人亦顔。